Document ID: /roh_data/filtered/fineweb-2-filterrobots_roh.jsonl.gz/3295

Il scolar dalla scola nera ed il drag ell’alp Russein
Glogn 14, p. 112s (Detgas e praulas ord las alps da Mustér)
Ina ga ei in student dalla scola nera staus a maner en l’ Alp Russein da Mustér. La sera ha il scolar entschiet a sunar e lu detg al signun ch’el dueigi mirar en tschaler co ils curtes sbalunien. Il signun ha mirau en tschaler e viu co ils curtes parevan da siglir in sur l’auter. Plein tema ha el supplicau da po calar da sunar, ch’il latg mondi buca sutsu. In mument ha il scolar dalla scola nera calau cun sia musica; mo beingleiti ha el puspei entschiet a sunar pir che mai e detg al signun, ch’el deigi mirar en treglia co la fumeglia serocli. Cura ch’il signun ha mirau si, seruclava la fumeglia tut in sur l’auter ora.
Quei scolar dalla scola nera ha allura raquintau ch’el seigi vegnius ell’alp per laventar si e menar dil Rein giu in drag che devastassi l’entira vallada. Sch’els veglien mirar co quei mondi, sche dueigien els vegnir l’auter di en tal e tal liug e sefermar cun terscheuls vid ils pli gronds pégns ch’il drac possi buca trer els tier sesez. Il signun e sia fumeglia vevan grondas marveglias da mirar co ei mondi e l’autra damaun bein marvegl han els cumpignau il scolar dalla scola nera in toc ed ein seligiai vid ils pli gronds pégns ch’il scolar ha encuretg ora. Lez ha lu entschiet a sunar e tut eninaga ei in terribel drag vegnius sut la grepp’ora. II scolar dalla scola nera ha bess al drag in cavester sul tgau giu, ei semess sin el a cavagl e scurentaus cun el dalla val giuadora, che la crappa deva fiug. Cura che la fumeglia ha viu il drag, tergieva quel els cun tala forza viers sesez ch’ils pegns sezuccadevan sco caglia-triembel.